Man glo in polisiesel 'doodgemartel' | Maroela Media
Drie polisiebeamptes sal Woensdag in 'n KwaZulu-Natalse hof verskyn, onder meer op aanklag van moord, nadat hulle na bewering 'n man in 'n polisiesel aangerand en gemartel het totdat hy dood is.
Moses Dlamini, woordvoerder van Opod, het gesê daar word beweer dat die drie beamptes, 'n lid van die Muden-speurdiens en twee lede van die misdaadintelligensie-eenheid in Greytown, op 2 Augustus drie mense ingeneem het vir ondervraging oor 'n moordsaak wat hulle ondersoek. "Die drie verdagtes is in die Muden-polisieselle aangehou waar hulle aangerand en gemartel is totdat een van hulle aan sy beserings beswyk het," het Dlamini gesê.
"Die polisiebeamptes het daarna glo 'n plan beraam om van die oorledene se liggaam ontslae te raak en het dit in nabygeleë bosse gaan stort. Hulle het nie die voorval by hul hoofde aangemeld nie."
Volgens Dlamini het die oorledene se familie opgemerk dat hy nie huis toe gekeer het nadat hy deur die polisie ingeneem is vir ondervraging nie. Hulle is na dieselfde polisiestasie om hom as vermis aan te meld. Daar het die polisiebeamptes aan hulle gesê die man is dieselfde dag wat hy ingeneem is vir ondervraging weer vrygelaat.
"'n Familielid het daarna die saak by Opod se provinsiale kantoor aangemeld. 'n Taakspan is saamgestel en het onverpoosd gewerk om agter die kap van die byl te kom. Die drie polisiebeamptes is Sondag in hegtenis geneem."
Die drie polisiebeamptes staan tereg op aanklagte van moord, aanranding met die doel om ernstig te beseer en dwarsboming van die gereg. Nog inhegtenisnemings word verwag.